《自三山至牛渚连山盘屈舟出其下》
清代·金綎

晴日山照耀，林峦现金碧。何年浮屠宫，峙此奇险石。

钟磬不可闻，天风荡虚壁。轻舟出其下，牵揽不得力。

巉岩更阴森，使我毛发磔。惊涛喷晴雪，盘屈增险厄。

上视飞鸟绝，下瞰鼋鼍逼。寒江静鱼梁，细路隐樵迹。

我欲逐孤猿，济胜理轻策。高妙蹑云关，力扶羲御侧。

风水趁前途，回首空叹息。

作者简介：清江苏吴县人，祖籍广东，字丝五，一字连城。贡生，官宣城训导。诗派出自岭南，晚年喜读《易》。有《读易自识》、《蕴亭诗稿》。